
קדוש תהיה עם ה' אלוקיך
צבי ויינגרטן
שיח לשבת [אחרי מות –] קדושים

בפרשת קדושים, נעה התורה מציוויי קדושת האדם לציוויי הנטיעה והערלה, ציוויי קדושת פרי הארץ. מדרש ויקרא רבה בחר בסיפור על זקן אחד בכדי להבהיר מסר על הפרשה. ומספר המדרש על אדריינוס קיסר ימח שמו [כך כתוב במדרש] שראה זקן יהודי חורש ונוטע, בסביבות טבריה. אדריינוס התפלא על המחזה, ליגלג על היהודי בתואנה שהלז לא יזכה להנות מפרי נטיעתו. והזקן, בתמימות מה, עונה לאדריינוס שזה בכלל לא העניין – הוא נוטע לשם מעשה הנטיעה, חוצב למען החציבה, ואם יזכה גם יהנה מהפירות; אם לא יזכה לכך – אחרים יזכו. אדריינוס המופתע מברך את הזקן ומבקש ממנו, באם יזכה לכך, להביא מפירות נטיעותיו לאדריינוס. חולפים שנים והזקן מוצא את עצמו ממלא לקיסר סל תאנים גדול. הוא מגיע לשערי הארמון ואחרי בירור קצר – לקיסר. הקיסר, אחרי שיחה קצרה, ממלא את כלי התאנים בדינרי זהב ומשחררו לביתו. והשכנים שקולטים שהדשא אצלם פחות ירוק ופחות עשיר, מחליטים שהבעל יצא לשליחות אל הקיסר-אוהב-התאנים עם סל גדול מלא בפרי האהוב. השכן מגיע לשערי הארמון, ואחרי בירור קצר – לקיסר; וזה, אחרי שיחה קצרה, מצווה להעמידו בשערי הארמון כשסלו לצידו – ועל כל עובר אורח מוטלת חובה להוציא תאנה אחת מהסל ולזרוק אותה על אותו שכן.

הסיפור ממחיש כל כך הרבה שקשה לומר את מה מהנקודות והפנים שהוא מעלה כדי לציין בדבר תורה קצר זה. האם לציין את המשמעות העולה מדברי הזקן – בעוד אדריינוס משוכנע בכך שהמטרה היא העיקר, אומר הזקן בתמימותו היפה שלא זהו העניין אלא דווקא ההנאה מעצם המעשה היא העניין והמטרה היא בסה"כ בונוס – מה רעיון זה מלמד אותנו על מסע חיינו, האם לא מדובר בהדגשת חיי הקדושה ולא רק בנטילת השכר על המצוות?

ושמא עניינו של הסיפור הוא בהשוואה בין מעשי הזקן למעשי שכנו – הזקן עושה את כל מעשי הנטיעה בעוד שכנו מתמקד רק בהשגת התאנים. בסופו של דבר הם מגיעים לאותה נקודה – עמידה מול שערי הארמון כשבאמתחתם סל מלא תאנים אך הדרך שהם עשו, שונה לחלוטין. מה תיאור זה מרמז? כשקראתי את הסיפור לראשונה חשתי שוב בהדגשת חיי הקדושה על פני חיי קיום המצוות בלבד (וראו דברי הרמב"ן שחשב שזהו המקום לדון ב"נבל ברשות התורה" המקיים מצוות ותו לא).

ואולי הפואנטה היא בתיאור יום הדין, ישיבת הקיסר מול הזקן בארמון ופסק דינו, והחזרה על אותה סצנה עם השכן – כשפסק דינו שונה לחלוטין. האין זו התעמתות עם סיפור הפלטין של רבי נחמן? כנראה שלא משום שהשכן התחמן שונה מהותית מהצייר האירוני... אם כך, יש להניח שמסקנת הסיפור תהיה שיש לחיות חיי תמימות ולא לספור את השטרות לפני שהן מונחות טוב טוב בכיס (ואולי ספירת שטרות מוטעת לחלוטין בכל מצב... מי יודע...).

ייתכן מאוד שמסקנת הסיפור היא אחרת וקורא אחר ימצא לה את הפרשנות המכוונת, אך יש להניח שגם במסקנה זו נמצא את חיי התמימות והקדושה שהם בעצם כל העניין, של אותה מסורת יהודית זקנה ויפה שמתייגעת בבוקר ובערב ומחייכת לכשתשאל בנושא. שבת שלום. 

